200 साल पहले संकरी सड़कों के लिए आया आइडिया बना मुंबई की जान, फ्लाईओवर्स ने किया फेल
गर्मियों की छुट्टियां शुरू हो चुकी हैं। आप भी कहीं न कहीं घूमने जरूर जाएंगे। हो सकता है कि बस का सफर भी करें। आज ‘फुरसत का रविवार’ है तो चलिए हम आपको डबल डेकर बस की सैर कराते हैं।
भारत की पहली डबल डेकर ई-बस मुंबई में सीएसएमटी और नरीमन पॉइंट के बीच 21 फरवरी 2023 को रूट नंबर 115 पर शुरू हुई। अब मुंबई में साल के आखिर तक ऐसी 900 ई-बस चलाने का प्लान है। इस तरह की एक बस में करीब 73 यात्री एक साथ सफर का मजा ले सकते हैं।
गर्मियों की छुट्टियां शुरू हो चुकी हैं। आप भी कहीं न कहीं घूमने जरूर जाएंगे। हो सकता है कि बस का सफर भी करें। आज ‘फुरसत का रविवार’ है तो चलिए हम आपको डबल डेकर बस की सैर कराते हैं। 
डबल डेकर बसों को टूरिज्म इंडस्ट्री के आइकॉन के तौर पर देखा जाता है। ये बसें पूरी दुनिया में दौड़ रही हैं, लेकिन लंदन और मुंबई में डबल डेकर बसें बस ट्रांसपोर्ट सिस्टम की रीढ़ समझी जाती हैं। लंदन में तो ब्राइट रेड बस कल्चर को करीब 200 साल होने को हैं।
घोड़ा गाड़ी से शुरू हुआ था डबल डेकर बस का सफर
करीब 200 साल पहले की बात है, पेरिस में घोड़ागाड़ी चलाने वाले स्टेनिस्लास बाउड्री के दिमाग में यह आइडिया आया कि अपनी घोड़ागाड़ी को ज्यादा सवारी बैठाने लायक बनाया जाए, ताकि ज्यादा किराया मिल सके। उन्होंने अपनी घोड़ागाड़ी को दो मंजिला बना दिया।
1828 में जब उनकी डबल डेकर घोड़ागाड़ी पेरिस की सड़कों पर दौड़ी तो लोग आंखें फाड़कर देखते रह गए। खास बात यह है कि इस डबल डेकर घोड़ागाड़ी के ऊपरी हिस्से में लोग ज्यादा बैठना पसंद करते थे। डबल डेकर घोड़ागाड़ी के करीब 2 साल बाद 1830 में ब्रिटेन के गोल्डवर्थी गुरनी और वॉल्टर हैंकॉक ने स्टीम इंजन के साथ बस सड़कों पर उतारी।
आप कह सकते हैं कि डबल डेकर बस का आइडिया इसी डबल डेकर घोड़ागाड़ी’ को देखकर आया होगा। पेरिस की इस डबल डेकर घोड़ागाड़ी को देखकर एक अंग्रेज जॉर्ज शिलिबर ने इसे लंदन की सड़कों के लिए बेहतरीन आइडिया माना, जिसे उसने बस में तब्दील किया।
शिलिबर ने लंदन में ओमनी बस (Omnibus) के नाम से डबल डेकर बसें उतार दीं। उस दौरान इस बस में 60 पैसे किराया लगता था और 22 लोग एक बार में सफर कर सकते थे।
खबर में आगे बढ़ने से पहले इस पोल में अपनी राय दें
जल्द ही घोड़ों से चलने वाली डबल डेकर बस भारत में भी शुरू हो गई-
इंजन लगते ही लंदन की पहचान बन गई ‘रेड डबल डेकर बस’
1920 के दशक में पहली बार लंदन में इंजन से चलने वाली डबल डेकर बस को उतारा गया। बढ़ती शहरी आबादी की वजह से लंदन में ट्रांसपोर्ट की समस्या गंभीर होती जा रही थी। इस दौरान लंदन में करीब 20 कंपनियों की बसें चलती थीं। ऐसे में कॉम्पिटिशन भी काफी बढ़ गया था।
डबल डेकर बस सड़कों पर उतारने वाली ‘द लंदन जनरल ओमनीबस कंपनी’ (LGOC) ने कॉम्पिटिशन को देखते हुए अपनी बसों पर चमकीले लाल रंग के पेंट का इस्तेमाल किया जिससे वे बिल्कुल अलग दिखाई दें।
ऐसा पहली बार हुआ था जब किसी ने बस पर एक ही रंग का इस्तेमाल किया हो। 1930 के दशक में LGOC सहित कई और कंपनियों को मिलाकर लंदन पैसेंजर ट्रांसपोर्ट बोर्ड बना।
आजकल लंदन में ज्यादातर ट्रांसपोर्ट नेटवर्क के लिए सरकारी निकाय ट्रांसपोर्ट फॉर लंदन (TFL) जिम्मेदार है।
इसके चीफ टेक्नोलॉजी ऑफिसर शशि वर्मा के मुताबिक, लंदन में अब करीब 90 लाख लोग रहते हैं। इनकी आवाजाही को सुविधाजनक बनाने के लिए 9 हजार बसें सड़कों पर दौड़ती हैं। इनमें से 80 फीसदी बसें डबल डेकर हैं।
दरअसल, डबल डेकर बस की कुछ खूबियां इसे खास बनाती हैं। चलिए जानते हैं इस ग्राफिक्स से-
जिन शहरों में जगह की कमी वहां चलीं डबल डेकर बस
ट्रांसपोर्ट एक्सपर्ट बताते हैं कि डबल डेकर बस पब्लिक ट्रांसपोर्ट के तौर पर उन शहरों की जरूरत बन गई जहां आबादी को फैलने का मौका नहीं मिला।
दरअसल पेरिस, लंदन, कैलिफोर्निया, मुंबई, कोलंबो, हांगकांग, सिंगापुर सहित कई शहर ऐसे हैं जो या तो किसी नदी या फिर समुद्र के किनारे बसे हैं। ऐसे में इन शहरों में रहने वाली आबादी थोड़ी जगह में सिमटकर बहुमंजिला इमारतों में बसती चली गई जिससे लोगों की आवाजाही पर दबाव आना स्वाभाविक था।
ट्रांसपोर्ट नेटवर्क को सही ढंग से चलाने के लिए पहले एक मंजिला बसों का कॉन्सेप्ट आया। लेकिन लंदन में बड़े पैमाने पर डबल डेकर बसों की सक्सेस ने दुनिया के बाकी शहरों में भी डबल डेकर बसें चलने लगीं।
हालांकि, आजकल दुनिया के ज्यादातर शहरों में साधारण बस ट्रांसपोर्ट ही मौजूद है। क्योंकि अब फ्लाइओवर सड़कों का अहम हिस्सा हो गए हैं। डबल डेकर बसों की हाइट ज्यादा होती है तो चढ़ाई पर इनके पलटने के चांस बढ़ जाते हैं।
फिर भी दुनिया के इन देशों में आजकल डबल डेकर बसों का मुख्य पब्लिक ट्रांसपोर्ट के तौर पर इस्तेमाल होता है-
बेटे को डबल डेकर बस की सवारी कराना आज भी याद है: सरिता अंथवाल 
एयर न्यूजीलैंड में क्वालिटी एंड डेटा मेंटेनेंस एनालिस्ट सरिता अंथवाल ने इंडिया में डबल डेकर बस से जुड़ा अपना अनुभव शेयर किया।
सरिता कहती हैं, “मुंबई में पहले डबल डेकर बस बहुत चलती थीं। मैं और मेरे हसबैंड केदार दोनों वर्किंग रहे हैं इसलिए वीक डेज में उसे बस में घुमाना हमारे लिए मुमकिन नहीं था। फिर मुंबई में बसों में भीड़ इतनी ज्यादा होती है कि बच्चे को लेकर जाना मुश्किल होता।
इसलिए हर संडे दोपहर जब बसें खाली होती हैं, हम बेटे (मेधांश) को डबल डेकर बस में घुमाने ले जाते।
सीट के आगे खिड़की से बाहर के नजारे देखकर वह बहुत खुश हो जाता। हमारे लिए डबल डेकर बस का वो सफर यादगार है।”
लंदन की तर्ज पर मुंबई और केरल के दो शहरों में चल रही हैं डबल डेकर बस
मुंबई में 1937 से लगातार डबल डेकर बसों का चलन रहा है जो कि अब ई-डबल डेकर बस होती जा रही हैं। यहां बृहन्मुंबई इलेक्ट्रिक सप्लाई एंड ट्रांसपोर्ट (BEST) इनको चलाती है।
केरल के तिरुवनंतपुरम और कोच्चि शहरों में भी लंदन की बसों की तरह डबल डेकर बसें चलाई जा रही हैं। इनको केरल रोड ट्रांसपोर्ट कॉर्पोरेशन ऑपरेट करता है।
अब मुंबई की तरह केरल के इन दो शहरों में भी डबल डेकर ई-बसें चलाने का प्लान है।
20 साल तक दिल्ली में भी चलीं डबल डेकर बसें
1970 के दशक में दिल्ली में डबल डेकर बसों को चलाए जाने की शुरुआत हुई, जिसमें चालक का केबिन यात्रियों के डेक से अलग हुआ करता था, और इन्हें ट्रेलर बस कहा जाता।
दोनों फ्लोर पर यात्रियों के बैठने की व्यवस्था थी, हालांकि एक्सीडेंट के मद्देनजर ऊपरी मंजिल पर किसी भी यात्री को खड़े होकर यात्रा करने की इजाजत नहीं थी।
हालांकि, कुछ सालों के बाद इसमें कुछ बदलाव किया गया और 1982 में 20 बसें अलग-अलग रुट पर चलने लगीं। इनमें सबसे लोकप्रिय मुद्रिका नाम की डबल डेकर बस लाल किला से प्रेस एन्क्लेव तक जाती।
1990 के दशक की शुरुआत तक ये बसें चलती रहीं, लेकिन बदलते समय में इनकी कम होती उपयोगिता और दिल्ली की रिंग रोड पर बने पुल और फुटओवर ब्रिज की ऊंचाई के कारण इन्हें बंद कर दिया गया।
कुछ समय के लिए बंगलुरू, हैदराबाद और कोलकाता में भी डबल डेकर बसें चलीं लेकिन बाद में बंद हो गईं। हालांकि कोलकाता में 3 साल पहले एक बार फिर से कुछ चुनिंदा मार्गों पर डबल डेकर बस सेवा चालू की गई हैं।
3 लाख रुपए में डबल डेकर बस खरीद बना लिया घर
एक कपल ने डबल डेकर बस को ही अपने सपनों के घर में बदल दिया है। दरअसल, दो साल पहले सोशल मीडिया पर इस डबल डेकर बस के घर में तब्दील होने की खूब चर्चा हुई।
लंदन की सड़कों पर चलने वाली क्लासिक डबल डेकर बस की तरह इस बस में पीछे की तरफ एक बड़ा स्टोवपाइप है। बस की पहली मंजिल में एक डाइनिंग टेबल के साथ, किचन और काउंटर स्पेस में फ्रंट-लोड वॉशिंग मशीन लगी है।
इसके दूसरे हिस्से को लिविंग रूम बनाया है। इतना ही नहीं, बस में एक टॉयलेट, सिंक और बाथरूम भी है। थोड़ी सी जगह खाली है जो आंगन का काम करती है।
दूसरी मंजिल पर दंपती के बेडरूम में बाथटब के अलावा हवादार खिड़कियां हैं। यह घर अपने आप में इसलिए भी अनोखा है क्योंकि इसको एक जगह से दूसरी जगह भी ले जाया जा सकता है।
महिला ने अपने बालों से खींच दी 12 हजार किलाे की डबल डेकर बस, बना वर्ल्ड रिकॉर्ड
बीते साल जनवरी में एक भारतीय महिला आशा रानी ने ऐसा कारनामा कर दिखाया जिसके बाद उनका नाम गिनीज वर्ल्ड रिकॉर्ड में दर्ज हो गया। पंजाब की इस महिला ने अपने बालों से 12,216 किलोग्राम की डबल डेकर बस को खींचा।
आशा रानी ने इटली के मिलान में लो शो डी रिकॉर्ड नाम के शो पर लंदन डबल डेकर बस को अपनी चोटियों से खींचा। इसके बाद उन्हें आयरन क्वीन कहा जाने लगा।
अब आशा ने अपने नाम 7 गिनीज वर्ल्ड रिकॉर्ड बना लिए हैं। वो एक वेट लिफ्टर हैं। वेट लिफ्टिंग से जुड़ी अपनी खास स्किल के कारण ही वो ये कारनामा आसानी से कर पाई।
दुनिया की सबसे बड़ी इलेक्ट्रिक डबल डेकर बस 2 साल पहले बनी
डबल डेकर बनाने वाली सबसे बड़ी कंपनी अलेक्जेंडर डेनिस लि. ने दो साल पहले दुनिया की सबसे बड़ी इलेक्ट्रिक डबल डेकर को लॉन्च किया।
एडीएल दुनिया भर में डबल डेकर बस की बिक्री करती है। इनमें यूरोपीय देश, ब्रिटिश एंपायर का हिस्सा रहे हांगकांग, कनाडा सहित दुनिया के कई देश शामिल हैं।
जर्मन कंपनी ने बनाई दुनिया की सबसे आरामदायक डबल डेकर बस
56 साल पहले दुनिया की सबसे लग्जरी डबल डेकर बस बनाने का क्रेडिट जर्मनी कंपनी न्यो प्लान स्काईलाइनर को जाता है। यह 1967 में लॉन्च की गई थी।
करीब 100 यात्रियों की कैपेसिटी वाली इस बेहद आरामदायक बस में सैकड़ों मील के सफर के बाद भी किसी तरह की थकान महसूस नहीं होती।
हाइड्रोजन गैस से चलने वाली डबल डेकर बस भी लंदन में शुरू
हाइड्रोजन गैस से चलने वाली डबल डेकर बसों ने दुनिया में सबसे पहले 2020 में लंदन की सड़कों पर दौड़ना शुरू किया। अब यह ब्रिटेन और आयरलैंड के पांच शहरों- लंदन, एबरडीन, बर्मिंघम, बेलफास्ट और डबलिन में लोगों के आने-जाने का साधन बन गई है।
डबल डेकर बस से 11 दोस्तों ने की 40 हजार मील की यात्रा, 50 साल बाद लिखी किताब
बात 50 साल पहले की है। 11 दोस्तों ने हजारों मील की यात्रा का मन बनाया। इसके लिए लंदन की एक डबल डेकर बस तैयार की। वे दिन-रात इसमें रहते खाना बनाते, खाते और रुक-रुककर पसंदीदा जगहों का लुफ्त उठाते।
मगर जब वे पेरू में चिरा नदी पार कर रहे थे तो डबल डेकर बस नदी में जा गिरी। इसके बाद उनकी यात्रा खत्म हो गई।
दरअसल, 20 महीने की इस जर्नी में वे अमेरिका, कनाडा, मध्य और दक्षिण अमेरिका तक पहुंचे थे। लेकिन पेरू में यात्रा करते हुए, उनको कम ऊंचाई वाला पुल पार करना मुश्किल हुआ और बस नीचे नदी में चली गई।
डबल डेकर बस चलाने वाली पहली महिला रहीं फिलिस थॉम्पसन 
डबल डेकर बस चलाने में महिलाएं पीछे नहीं रहीं। इंग्लैंड में डबल डेकर बस की पहली महिला ड्राइवर फिलिस थॉम्पसन थीं जिन्हें 1941 में बस ड्राइविंग लाइसेंस मिला था। वे फेलिक्स बस सर्विसेज के लिए काम करती थीं।
दुनिया का सबसे लंबा डबल डेकर पुल भारत में
बीते दिसंबर 2022 में दुनिया का सबसे लंबा डबल डेकर पुल भारत में बनकर तैयार हुआ है। महाराष्ट्र के नागपुर जिले में भारतीय राष्ट्रीय राजमार्ग प्राधिकरण (एनएचएआई) और महाराष्ट्र मेट्रो ने सिंगल कॉलम पर 3.14 किलोमीटर लंबा पुल बनाया है।
चलते चलते… 
केंद्रीय सड़क परिवहन और राजमार्ग मंत्री नितिन गडकरी कह चुके हैं कि देश में लंदन जैसी हाइटेक बसें जल्द ही चलेंगी। 24 मई को भारत में डबल डेकर बसों का एक नया इतिहास लिखा गया। मुंबई ट्रांस हार्बर लिंक हैरिटेज रूट पर ओपन डेक डबल डेकर बस ट्रायल के तौर पर चलाई गई।
मुंबई ट्रांस हार्बर लिंक हैरिटेज 21.8 किलाेमीटर लंबा देश का सबसे लंबा पुल है जो कि इस साल के आखिर तक पब्लिक ट्रांसपोर्ट के लिए खुल जाएगा।
दरअसल, मुंबई में डबल डेकर बस की सैर करना पिछले 90 साल से मुंबई के कल्चर का एक हिस्सा बन गया है जिसे सरकारें भी अक्सर बढ़ावा देती दिखाई पड़ती हैं।
तो ये थी ‘फुरसत का रविवार’ में डबल डेकर बस की सैर। इस सैर में मजा आया हो तो दूसरों से भी ये कहानी शेयर करें।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।